РЕШЕНИЕ ЗА ИЗПЪЛНЕНИЕ НА КОМИСИЯТА
от 23 ноември 2011 година
за предоставяне на Испания и Франция на допълнителни дни в морето в рамките на участъци VIIIc и IXa на ICES с изключение на залива на Кадис
(нотифицирано под номер C(2011) 8303)
(само текстовете на испански и френски език са автентични)
(2011/760/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 57/2011 на Съвета от 18 януари 2011 г. за установяване на възможностите за риболов на определени рибни запаси и групи от рибни запаси за 2011 година, приложими във водите на ЕС и за корабите на ЕС в някои води извън ЕС (1), и по-специално точки 7.1, 7.3 и 7.6 от приложение IIБ към него,
като има предвид, че:
(1)
В точка 5.1 от приложение IIБ към Регламент (ЕС) № 57/2011 се определя максималният брой дни в морето, през които корабите на ЕС с обща дължина, равна на или по-голяма от 10 m, оборудвани с регламентирани съоръжения (тралове, датски грибове и подобни съоръжения с размер на окото, равен на или по-голям от 32 mm, хрилни мрежи с размер на окото, равен на или по-голям от 60 mm, и дънни парагади), могат да се намират от 1 февруари 2011 г. до 31 януари 2012 г. в участъци VIIIc и IXa на ICES с изключение на залива на Кадис.
(2)
Съгласно точка 7.1 от приложение IIБ към Регламент (ЕС) № 57/2011 Комисията може да разпределя допълнителен брой дни за престой в зона, за които даден кораб може да получи разрешение от своята държава-членка на знамето, когато носи на борда дадено регламентирано съоръжение на основание окончателно преустановяване на риболовните дейности между 1 февруари 2010 г. и 31 януари 2011 г.
(3)
Съгласно точка 7.6 от приложение IIБ към Регламент (ЕС) № 57/2011 Комисията може по изключение да предостави разпределение на допълнителни дни през периода на управление 2011 г. на основание окончателното преустановяване на риболовните дейности между 1 февруари 2004 г. и 31 януари 2010 г., когато не е имало предварително искане за допълнителни дни въз основа на това.
(4)
На 3 и 21 юни 2011 г. Испания подаде заявления в съответствие с точка 7.2 от посоченото приложение, съдържащи данни за осем риболовни кораба, окончателно преустановили риболовни дейности между 1 февруари 2004 г. и 31 януари 2010 г., и три риболовни кораба, окончателно преустановили риболовни дейности между 1 февруари 2010 г. и 31 януари 2011 г., като не е имало предварително искане за допълнителни дни въз основа на това. С оглед на предоставените данни и съгласно метода на изчисление, описан в точка 7.1, втора алинея от същото приложение, за периода от 1 февруари 2011 г. до 31 януари 2012 г. на Испания следва да бъдат отпуснати 9 допълнителни дни в морето за корабите, посочени в точка 1 от приложението.
(5)
На 14 юли 2011 г. Франция подаде заявление в съответствие с точка 7.2 от посоченото приложение, съдържащо данни за шест риболовни кораба, окончателно преустановили риболовни дейности между 1 февруари 2004 г. и 31 януари 2010 г., като не е имало предварително искане за допълнителни дни въз основа на това. С оглед на предоставените данни и съгласно метода на изчисление, описан в точка 7.1, втора алинея от същото приложение, за периода от 1 февруари 2011 г. до 31 януари 2012 г. на Франция следва да бъдат отпуснати 23 допълнителни дни в морето за корабите, посочени в точка 1 от приложението.
(6)
Мерките, предвидени в настоящото решение, са в съответствие със становището на Комитета по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
Максималният брой дни в морето, за които кораб, плаващ под знамето на Испания и носещ на борда си регламентирани съоръжения, може да получи разрешение да се намира в рамките на участъци VIIIc и IXa на ICES с изключение на залива на Кадис, като за този кораб не се прилагат специалните условия по точка 5.2 на приложение IIБ към Регламент (ЕС) № 57/2011, изброени в таблица I на същото приложение, следва да бъдат увеличени на 167 дни на година.
Член 2
Максималният брой дни в морето, за които кораб, плаващ под знамето на Франция и носещ на борда си регламентирани съоръжения, може да получи разрешение да се намира в рамките на участъци VIIIc и IXa на ICES с изключение на залива на Кадис, като за този кораб не се прилагат специалните условия по точка 5.2 на приложение IIБ към Регламент (ЕС) № 57/2011, изброени в таблица I на същото приложение, следва да бъдат увеличени на 165 дни на година.
Член 3
Адресати на настоящото решение са Кралство Испания и Френската република.
Съставено в Брюксел на 23 ноември 2011 година.